कई मीटर तक घसीटते हुए ले गई...मौत; BJP विधायक का रिश्तेदार चला रहा था गाड़ी
Uttar Pradesh (UP) Ghaziabad Road Accident Reason Update. Follow Ghaziabad Road Accident Latest News, Videos and Photos On Dainik Bhaskar उत्तर प्रदेश के जिला गाजियाबाद में कार ने सड़क पर बैठे व्यक्ति को रौंद दिया। इतना ही नहीं, कार ने उसको कुछ दूर तक घसीटा। इस
उत्तर प्रदेश के जिला गाजियाबाद में कार ने सड़क पर बैठे व्यक्ति को रौंद दिया। इतना ही नहीं, कार ने उसको कुछ दूर तक घसीटा। इस हादसे में उस व्यक्ति की मौत हो गई। घटनास्थल पर बर्थडे पार्टी के दौरान वीडियो बना रहे कुछ लड़कों के मोबाइल में ये लाइव हादसा रिकॉर्ड हो गया।
आरोपी कार ड्राइवर सौरभ शर्मा पुलिस हिरासत में है। पुलिस को उसने बताया कि वह बुलंदशहर जिले के BJP विधायक अनिल शर्मा का रिश्तेदार है। आरोपी महागुनपुरम का रहने वाला है। हादसा मंगलवार रात साढ़े 12 बजे कविनगर थाना क्षेत्र में RDC राजनगर के पुल से उतरने के बाद कुछ दूरी पर हुआ।
वीडियो में दिख रहा कि एक व्यक्ति सड़क के बीचों-बीच बैठा था। संभवत: वो मजदूर या मंदबुद्धि जैसा लग रहा। इस दौरान उसके पीछे की तरफ से सफेद रंग की एक कार आ रही थी। इस कार ने उस व्यक्ति को रौंद दिया। टक्कर लगते ही ये व्यक्ति कार के नीचे आ गया। इतने पर भी कारवाला नहीं रुका और उसे घसीटते हुआ ले गया। कार वाले ने हादसे के बाद भागने का प्रयास किया होगा।
बर्थडे केक काटकर FB लाइव कर रहे थे लड़के
जहां पर ये हादसा हुआ, वो RDC राजनगर के पुल का ढलान है। ऐसे में कार की स्पीड थोड़ा ज्यादा रहती है। लेकिन, रात में जब कार उतरती है तो हेडलाइट पड़ते ही सड़क पर बैठा व्यक्ति साफ तौर पर नजर भी आ गया होगा। इसके बावजूद कार ने उस व्यक्ति को न केवल हिट किया, बल्कि उसको घसीटता हुआ ले गया। शुक्र रहा कि पास में वीडियो बना रहे लड़कों ने शोर मचाकर कार रुकवाई। वरना लाश और क्षत-विक्षत हो सकती थी।
कार का पहले से 500 रुपए का चालान कटा है
इस हादसे के चश्मदीद लड़के अभी पुलिस के सामने नहीं आए हैं, लेकिन उन्होंने अपने किसी सोर्स के जरिए पुलिस को इस हादसे की लाइव वीडियो जरूर उपलब्ध करवा दी है। दरअसल, ये लड़के भी गलत साइड कार लगाकर खड़े थे। बर्थडे पर केक काटकर फेसबुक लाइव किए थे। तभी ये हादसा हो गया। पुलिस ने जब कार का रिकॉर्ड खंगाला तो पता चला कि उसका पहले भी 500 रुपए का चालान कट चुका है। हादसा करने वाली i-20 कार के मालिक का नाम धीरेंद्र कुमार है। वो गोविंदपुरम का रहने वाला है।
मौजूद लड़कों ने शोर मचाकर रुकवाई कार
इस हादसे से महज 20 मीटर दूर लड़के अपनी गाड़ी में बैठकर पहले से वीडियो बना रहे थे। जैसे ही कार ने उस व्यक्ति को रौंदा तो इन लड़कों ने शोर मचाया और फिर आरोपी की गाड़ी रुकवाई। गाड़ी से दो युवक उतरे। तब तक कार के नीचे फंसे व्यक्ति की मौत हो चुकी थी। मरने वाला युवक कौन है, कहां का रहने वाला है, अभी उसकी शिनाख्त नहीं हो पाई है।
ACP बोले- कार और चालक हिरासत में है
कविनगर ACP अभिषेक श्रीवास्तव ने बताया- सोशल मीडिया पर एक वीडियो वायरल हो रहा है जिसमें एक व्यक्ति जो कि सड़क पर बैठा है, उन्हें एक कार द्वारा टक्कर मारी गई। दुर्घटनावश उनकी मौत हो गई है। मामले की जांच की गई तो यह थाना कविनगर क्षेत्र से संबंधित है। इसके संबंध में थाना कविनगर पर अभियोग पंजीकृत किया जा रहा है। मृतक की अभी शिनाख्त नहीं हो पाई है। आरोपी चालक और वाहन को कब्जे में ले लिया गया है।'